Ajruplan tal-Malaysian Airlines b’295 persuna abbord iġġarraf fl-Ukrajna fost rapporti li twaqqa’ minn missila sparata bi żball. Qed ikun rappurtat li ħafna mil-linji tal-ajru ddeċidew li jevitaw l-ispazju tal-ajru fil-Lvant tal-Ukrajna fejn hu maħsub li seħħ dan l-inċident traġiku. Ajruplan tal-passiġġieri, il-Boeing 777 tal-Malaysia Airlines iġġarraf fl-Ukrajna qrib il-fruntiera mar-Russja. L-ajruplan kien f’titjira minn Amsterdam lejn Kuala Lumpur b’ 280 passiġier abbord u 15-il membru tal-ekwipaġġ. F’messaġġ fuq Twitter, il-linja tal-ajru tal-Malasja qalet li tilfet kull kuntatt mal-ajruplan, ftit wara li telaq minn Amsterdam fi triqtu lejn Kuala Lampur. Qed ikun rappurtat li l-ajruplan seta’ twaqqa’. Skont il-Ministru tad-Difiża Ukren, is-separatisti laqtu bi żball l-ajruplan tal-Malaysia Airlines b’missila waqt li kienu qed jipprovaw iwaqqgħu ajruplan tat-trasport Ukren. L-ajruplan iġarraf mal-50 kilometru mill-fruntiera tar-Russja, fl-istess żona fejn fl-aħħar xhur kien hemm il-ġlied bejn il-forzi tal-Gvern Ukren u s-separatisti favur ir-Russja. Il-forzi tas-separatristi fl-aħħar jiem waqqgħu żewg ajruplani tal-merkanzija Ukrena iżda ċaħdu li waqqgħu l-ajruplan Malasjan u qed iwaħħlu fil-forżi tal-Gvern. Il-BBC qed jirrapporta li sors tal-avjazzjoni f’Moska qal li l-ajruplan instab qed jaqbad fl-art fil-Lvant tal-Ukrajna, b’għadd ta’ katavri mdawwrin miegħu u ma kienx għadu daħal fl-ispazju tal-ajru Russu. Il-Prim Ministru Ukren Arseniy Yatsenyuk ordna investigazzjoni dwar dan l-inċident fil-Lvant tal-Ukrajna. Fil-bidu ta’ Marzu li għadda, ajruplan ieħor tal-Malaysia Airlines kien għeb u baqa’ qatt ma nstab wara li kien telaq mill-ajruport ta’ Kuala Lampur lejn Beijing. http://youtu.be/g5azflHhZJw